Forslag til RÅDETS AFGØRELSE om indgivelse på vegne af Den Europæiske Union af ansøgninger om tilføjelse af nye indgange i bilag VIII eller IX til Baselkonventionen om kontrol med grænseoverskridende transport af farligt affald og bortskaffelse heraf /* COM/2013/020 final - 2013/0011 (NLE) */





BEGRUNDELSE 1. Baselkonventionen af 22. marts 1989 om kontrol med grænseoverskridende transport af farligt affald og bortskaffelse heraf (i det efterfølgende benævnt "Baselkonventionen") fastsætter en kontrolprocedure, som parterne anvender ved import og eksport af farligt affald. Konventionen trådte i kraft i 1992 og tæller nu 175 parter. EU er part i Baselkonventionen. 2. Proceduren for ændring af bilagene til Baselkonventionen er fastsat i konventionens artikel 17 og 18. Nærmere betegnet skal en hvilken som helst ændring foreslås af en af parterne i konventionen, og meddeles af sekretariatet til de øvrige parter mindst seks måneder forud for det møde, hvor ændringen foreslås vedtaget. Derudover skal enhver sådan ændring vedtages på et møde i partskonferencen og kan træde i kraft seks måneder fra den dato, hvor depositaren udsteder et cirkulære herom. 3. Ansøgninger om tilføjelse af nye indgange i bilag VIII eller IX til Baselkonventionen er omfattet af den procedure, der blev vedtaget på det ottende møde i partskonferencen under Baselkonventionen, jf. beslutning VIII/15 om ændringer af proceduren for revision eller tilpasning af listerne over affald i bilag VIII og IX. 4. I henhold til artikel 58 i Europa-Parlamentets og Rådets forordning (EF) nr. 1013/2006 af 14. juni 2006 om overførsel af affald[1] kan bilagene til denne forordning ændres for at tage hensyn til den videnskabelige og tekniske udvikling i overensstemmelse med den procedure, der er omhandlet i artikel 39 i Europa-Parlamentets og Rådets direktiv 2008/98/EF af 19. november 2008[2]. I henhold til artikel 58, stk. 1, i forordning (EF) nr. 1013/2006 kan affald midlertidigt tilføjes i bilag IIIA, IIIB, IV eller V, indtil der er truffet afgørelse om dets indplacering i de relevante bilag til Baselkonventionen eller til OECD-Rådets beslutning C(2001)107/final om revision af beslutning C(92)39/final om kontrol med grænseoverskridende overførsel af affald bestemt til nyttiggørelse. 5. I forbindelse med en ændring af bilag IIIA, IIIB, IV eller V til forordning (EF) nr. 1013/2006 er det for at sikre overensstemmelse nødvendigt på vegne af Den Europæiske Union at indgive de fornødne ansøgninger om tilsvarende tilføjelser i bilag VIII eller IX til Baselkonventionen om kontrol med grænseoverskridende transport af farligt affald og bortskaffelse heraf. 6. I henhold til den procedure, der blev vedtaget på det ottende møde i partskonferencen under Baselkonventionen, jf. beslutning VIII/15, skal en hvilken som helst ændring foreslås af en af parterne i konventionen, og meddeles af sekretariatet til de øvrige parter mindst seks måneder forud for det møde, hvor ændringen foreslås vedtaget. Derudover skal enhver sådan ændring vedtages på et møde i partskonferencen og kan træde i kraft seks måneder fra den dato, hvor depositaren udsteder et cirkulære herom. 2013/0011 (NLE) Forslag til RÅDETS AFGØRELSE om indgivelse på vegne af Den Europæiske Union af ansøgninger om tilføjelse af nye indgange i bilag VIII eller IX til Baselkonventionen om kontrol med grænseoverskridende transport af farligt affald og bortskaffelse heraf RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 191, stk. 1, sammenholdt med artikel 218, stk. 9, under henvisning til forslag fra Europa-Kommissionen og ud fra følgende betragtninger: 1) Som part i Baselkonventionen om kontrol med grænseoverskridende transport af farligt affald og bortskaffelse heraf kan Den Europæiske Union fremlægge forslag til ændringer i bilagene til Baselkonventionen. 2) Ansøgninger om tilføjelse af nye indgange i bilag VIII eller IX til Baselkonventionen er omfattet af den procedure, der blev vedtaget på det ottende møde i partskonferencen under Baselkonventionen, jf. beslutning VIII/15 om ændringer af proceduren for revision eller tilpasning af listerne over affald i bilag VIII og IX. 3) I forbindelse med en ændring af bilag IIIA, IIIB, IV eller V til Europa-Parlamentets og Rådets forordning (EF) nr. 1013/2006 af 14. juni 2006 om overførsel af affald[3] er det for at sikre overensstemmelse med bilag VIII eller IX til Baselkonventionen nødvendigt at ændre disse tilsvarende. 4) Den Europæiske Union bør derfor indgive de fornødne ansøgninger for de nye indgange i bilag IIIA, IIIB, IV eller V til forordning (EF) nr. 1013/2006, der kan tilføjes i bilag VIII eller IX til Baselkonventionen. 5) Med henblik på det møde i partskonferencen til Baselkonventionen, hvor en ændring af bilag VIII eller IX til konventionen foreslås vedtaget, bør Den Europæiske Union indgive de fornødne ansøgninger om tilføjelser af nye indgange i disse bilag til Baselkonventionens sekretariat mindst seks måneder før et sådant møde — VEDTAGET DENNE AFGØRELSE: Artikel 1 I forbindelse med en ændring, der tilføjer nye indgange til bilag IIIA, IIIB, IV eller V til forordning (EF) nr. 1013/2006, der kan inkluderes i bilag VIII eller IX til Baselkonventionen om kontrol med grænseoverskridende transport af farligt affald og bortskaffelse heraf, indgiver Den Europæiske Union de fornødne ansøgninger i henhold til konventionen. Artikel 2 Kommissionen indgiver disse ansøgninger til Baselkonventionens sekretariat mindst seks måneder forud for det næste møde i partskonferencen under konventionen. Udfærdiget i Bruxelles, den På Rådets vegne Formand [1] EUT L 190 af 12.7.2006, s. 1. [2] EUT L 312 af 22.11.2008, s. 1. [3] EUT L 190 af 12.7.2006, s. 1.